20 Augustus is die 232ste dag van die jaar in die Gregoriaanse kalender (233ste in skrikkeljare). Daar volg nog 133 dae in die res van die jaar. 2 – Lucius Caesar, die aangewese opvolger van keiser Augustus sterf op pad na Spanje in Massilia in die suide van Gallië. 636 – Arabiese magte onder Khalid bin Walid oorwin die Bisantynse magte tydens die Slag van Yarmuk en verkry beheer oor dele van Sirië en Palestina. Dit is die eerste van die groot Moslem-verowerings en die begin van 'n vinnige uitbreiding van Islam buite Arabië. 917 – Die Bulgaarse tsar Simeon I oorwin die Bisantynse magte tydens die Slag van Anchialos. Voortaan moet die Bisantynse ryk 'n jaarlikse belasting aan die Bulgare betaal. 1297 – Tydens die Slag van Veurne oorwin die Franse magte onder Robert van Artois die Vlaamse troepe van Hertog Guido I van Vlaandere. 1400 – Die keurvorste van die Heilige Romeinse ryk dank koning Wenzel af en kies Ruprecht III van die Palts as sy opvolger. 1429 – Alonso de Borja (later Pous Callixtus III) word biskop van Valencia. 1648 – Die Slag van Lens begin.